Léon Damas

Bardd Ffrangeg o Guyane oedd Léon-Gentran Damas (28 Mawrth 1912 – 22 Ionawr 1978) a oedd yn un o sefydlwyr y mudiad Négritude.

Ganwyd yn Cayenne, prifddinas Guyane. Aeth i ynys Martinique i fynychu'r Lycée Victor-Schœlcher yn Fort-de-France, ac yno bu'n gyfaill i Aimé Césaire, un o sefydlwyr eraill Négritude. Astudiodd y gyfraith ym Mhrifysgol Paris yn ogystal â chyrsiau ychwanegol am anthropoleg, hanes, ac ieithoedd Dwyreiniol. Ymunodd â'r mudiadau adain chwith a gwrthdrefedigaethol, ac ymddiddorodd yng nghelf y swrealwyr a diwylliant yr Americanwyr Affricanaidd. Cyhoeddodd ei gerddi cyntaf yn 1934, a chyd-sefydlodd y cylchgrawn L’étudiant noir (1934–40) gyda Césaire a Leopold Senghor.

Gwasanaethodd ym Myddin Ffrainc a'r résistance yn ystod yr Ail Ryfel Byd. Wedi'r rhyfel, cynrychiolodd Guyane yn ddirprwy yng Nghynulliad Cenedlaethol Ffrainc o 1945 i 1951. Gweithiodd i UNESCO ac i Radio France yn y 1960au. Symudodd i'r Unol Daleithiau yn 1970 a bu'n gweithio mewn colegau a phrifysgolion yn Washington, D.C. Bu farw yn Washington, D.C. yn 65 oed.James M. Manheim, "Damas, Léon-Gontran 1912–1978" yn Contemporary Black Biography (Thomson Gale, 2005). Adalwyd ar Encyclopedia.com ar 29 Awst 2019.

 Cyfeiriadau 

 Darllen pellach 
 Daniel L. Racine (gol.), Léon-Gontran Damas, 1912-1978: founder of Negritude, A Memorial Casebook (University Press of America, 1979)
 Keith Q. Warner (gol.), Critical Perspectives on Léon-Gontran Damas (Three Continents Press, 1988)

Categori:Genedigaethau 1912
Categori:Marwolaethau 1978
Categori:Academyddion yr 20fed ganrif o Ffrainc
Categori:Beirdd yr 20fed ganrif o Ffrainc
Categori:Beirdd Ffrangeg o Ffrainc
Categori:Cyn-fyfyrwyr Prifysgol Paris
Categori:Llenorion Ffrangeg o Guyane
Categori:Pobl o Cayenne
Categori:Pobl fu farw yn Washington, D.C.